Mkhize moet oopkaarte speel oor ongerymdhede - Die Kwêvoël
Philip van Staden, VF Plus-LP en hoofwoordvoerder: Gesondheid, sê in 'n mediaverklaring dat die minister van gesondheid, Zweli Mkhize, nou met eerlikheid na vore moet tree oor die vrae rondom Digital Vibes en oor aanstellings wat in sy kantoor en departement gedoen is.
Van Staden wys daarop dat die VF Plus gedurende Mei 2020 'n geskrewe vraag aan die minister gerig het oor die vraag of sy departement enige Covid-19-tenders toegestaan het en indien wel wat die naam van die maatskappye was en of daar afgewyk is van die normale verkrygingsprosedures.
Volgens Van Staden was die minister se antwoord dat daar geen tenders uitgereik of toegestaan was nie maar dat goedere en dienste gelewer is deur af te wyk van die normale verkrygingsprosedures.
Die verklaring lui verder dat die VF Plus van mening is dat Artikel 27(2)(L) van die Rampbestuurswet gruwelik misbruik is om mense na aan die minister te bevoordeel.
Oor ongerymdhede met aanstellings het die VF Plus reeds in Februarie 2020 skriftelike vrae gerig aan die minister om duidelikheid te kry oor die aanstelling van sy niggie, me Sibusisiwe Ngubane Zulu, as sy personeelhoof.
Die VF Plus wou in daardie stadium weet of die korrekte prosedures gevolg is met dié aanstelling aangesien daar op die betrokke tydstip bespiegel was dat me Zulu 'n invloed kon uitoefen op die implementering van die Nasionale Gesondheidsversekering (NGV).